Descendants (franšīze)

***Descendants*** ir ASV mediju franšīze, kas balstīta uz *[[Disney Channel]]* fantāzijas muzikālām filmām. Franšīzi izveidoja Džosana Makgibona un Sāra Pariota, pirmās trīs filmas režisēja Kenijs Ortega, ceturto — Dženifera Fanga, bet piekto — Kimija Geitvuda.

*Descendants* franšīzes darbība norisinās pasaulē, kas turpina klasisko Disneja animācijas filmu stāstus. Filmu galvenās lomas atveido Dova Kemerona, Kamerons Boiss, Sofija Kārsone un Būbū Stjuarts. Tajā stāstīts par četru Disneja pasaku ļaundaru bērniem, kuri dzīvo Pazudušo salā. Viņu bērnus uz Auradonas karaļvalsti uzaicina karalienes Bellas un karaļa Zvēra dēls princis Bens.

Pirmās filmas pirmizrāde kā *Disney Channel* oriģinālfilmai bija 2015. gada jūlijā. Pateicoties panākumiem producēja turpinājumu, kura pirmizrāde notika sešos *[[Disney Animation]]* piederošos kanālos 2017. gada jūlijā. Trešās filmas pirmizrāde notika *[[Disney Channel]]* 2019. gada augustā. 2024. gada 12. jūlijā *[[Disney+]]* platformā izdeva iepriekšējo trīs filmu atvasinājumu — *Descendants: The Rise of Red* ar Kailiju Kantrālu un Maliju Beikeri galvenajās lomās. Tai sekos turpinājums *Descendants: Wicked Wonderland*, kura pirmizrāde paredzēta 2026. gada vasarā.

Pēc filmu motīviem izveidoti vairāki televīzijas seriāli, īsfilmas, televīzijas raidījumi un sarakstīti romāni.

## Filmas

### ''Descendants'' (2015)
Auradonas Savienotajās Valstīs Bella un Zvērs (tēli no "Skaistule un briesmonis") valda kā karalis un karaliene divdesmit gadus pēc apprecēšanās, apvienojot daudzu ''Disney'' animācijas filmu norises vietas un izraidot visus ļaundarus uz Pazudušo salu, graustu rajonu, ko apņem ar maģiju veidota barjera. Zvērs plāno atteikties no troņa par labu dēlam Benam, kurš paziņo par programmu, kas uzaicina četrus bērnus no Pazudušo salas dzīvot Auradonā, prom no savu ļauno vecāku ietekmes: Karlosu, Kruellas de Vilas dēlu; Džeju, Džafara dēlu; Īviju, Ļaunās karalienes meitu; un viņu bandas vadītāju Melu, Malefisentas meitu. Malefisenta bērniem liek nozagt Feju krustmātes burvju nūjiņu un noņemt barjeru, lai Malefisenta varētu iekarot visu Auradonu. Ļauno bērni sāk iederēties un baudīt normālu bērnību, Mela uzsāk attiecības ar Benu un aizstāj Odriju, princeses Auroras un prinča Filipa meitu. Kad barjera negaidīti tiek lauzta, Malefisenta uzbrūk Bena kronēšanai un pārvēršas par pūķi. Melai ir pašai jāveic nozīmīga izvēle. Viņa izvēlas kļūt laba. Viņa un viņas draugi uzvar Malefisentu, pārvēršot viņu par mazu ķirzaciņu, kas ir tikpat liela, cik mīlestība viņas sirdī. Visi Auradonas iedzīvotāji svin.

### ''Descendants 2'' (2017)
Melai ir grūtības dzīvot kā slavenībai, esot Bena draudzenei. Viņa slepeni izmanto maģiju, lai tēlotu skaisto dzīvesveidu. Mela nolemj, ka viņai tomēr nav vietas Auradonā un atgriežas Pazudušo salā. Tur vadībā nonākuši viņas vecie konkurenti: pirātu kapteine Uma (Ursulas meita) un viņas biedri Harijs (Kapteiņa Āķa dēls) un Gils (Gastona dēls). Īvija, Džejs un Karloss palīdz Benam atrast Melu, bet Mela viņu noraida, domājot, ka Benam un visai Auradonai būs labāk, ja viņa paliks uz salas. Uma noķer Benu savā gūstā un pieprasa viņam Feju krustmātes burvju nūjiņu apmaiņā pret viņa izdzīvošanu. Uma ir dziļi aizvainota, ka iepriekš viņu neizvēlējās dzīvot Auradonā. Bens viņu ciena kā līderi un aicina uz Auradonu, bet viņa zvēr pati tur nokļūt. Izmantojot neīstu 3D drukātu burvju nūjiņu, Melas draugi izglābj Benu. Uz kuģa karaliskajā kotiljonā Uma ierodās kā Bena draudzene, un viņš paziņo, ka iznīcinās barjeru. Mela saprot, ka Uma ir nobūrusi Benu. Kad Mela atklāj, ka Bens ir pasūtījis portretu, kurā viņa attēlota tāda, kāda viņa bija, pirms viņa mainījās ar maģijas palīdzību, viņa pieņem mīlestības aktu un noskūpsta Benu, laužot burvestību ko Uma izmantoja. Uma un Mela cīnoties pārvēršas par astoņkāji un pūķi. Bens mēģina veidot vienošanos ar Umu, bet viņa neapmierināta aiziet. Īvija lūdz Benam atvest vairāk bērnu no salas uz Auradonu, viņš piekrīt.

### ''Descendants 3'' (2019)
Kamēr Mela, Īvija, Džejs un Karloss uz Auradonu ved bērnus no Pazudušo salas, Aīds mēģina izlauzties cauri barjerai un Mela viņu aptur. Vēlāk Bens bildina Melu un viņa kļūst par nākamo Auradonas karalieni. Odrija nozog Malefisentas scepteri un karalienes kroni, kļūstot par sevis ļauno versiju. Ļauno bērni dodas uzdevumā uz Pazudušo salu, lai atgūtu Aīda ogles. Vēlāk Uma, Harijs un Gils vienojas ar Melu un pārējiem, lai apturētu Odriju no Auradonas iznīcināšanas.

### ''Descendants: The Rise of Red'' (2024)
Redai, Siržu Karalienes meitai, un Hlojai, Pelnrušķītes meitai, jāceļo laikā, lai aizliegtu Redas mātei pārņemt varu pār Auradonu un kļūt par ļaundari. Siržu karaliene piespiež Redai sodīt Pelnrušķīti, lai atriebtos par joku, kas viņai tika nodarīts esot studentei Auradonā, toreiz saucamajā Merlina akadēmija. Redas un Hlojas uzdevums ir apturēt Ulianu no Bridžitas, Siržu Karalienes jaunākās versijas, apmānīšanas, kas viņu padarītu par ļauno karalieni. Viņu iejaukšanās sanāk veiksmīga. Tagadne tiek saglabāta, pārveidojot Siržu Karalieni par mīlošu tēlu. Filma noslēdzas ar pārsteidzošu pavērsienu, kurā Uma saka noslēguma vārdus pāri jautrības un deju ainai.

### ''Descendants: Wicked Wonderland'' (2026)
Pēc iepriekšējās filmas iznākšanas, izpildproducente Sjūzena Toda apstiprināja, ka *Disney* "strādā pie turpinājuma filmas un domā par to", un ka, tā kā iepriekšējās filmas beigās ir brīdinājums par laika ceļošanas neparedzētajām sekām "nākotnē noteikti būs labi un ļauni pavērsieni".

Filmas pirmizrāde paredzēta 2026. gada vasarā.

## Atsauces